《满庭芳 落花》
明代·马洪

春老园林，雨余庭院，偏惹蝶骇莺猜。蔫红皱白，狼藉满苍苔。

正是愁肠欲断，珠箔外、点点飘来。分明似，身轻飞燕，扶下碧云台。

当初珍重意，金钱竞买，玉砌新栽。更翠屏遮护，羯鼓催开。

谁道天机绣锦，都化作、紫陌尘埃。纱窗里，有人怜惜，无语托香腮。

作者简介：浙江仁和人，字浩澜。布衣。工诗，尤工词调。有《花影集》，自谓四十余年，仅得百篇。又有《和曹尧宾游仙诗》百首，一时盛传之。